সেই ফ্ল্যাটে গড়ে তোলেন অন্য এক জগৎ। পড়া বোঝানো, টিউটোরিয়াল, অ্যাসাইনমেন্ট, গ্রুপ ডিসকাস, থিসিস মূল্যায়ন, চারিত্রিক সনদের নাম করে ছাত্রীদের ডেকে আনতেন এখানে। এরপর নানা কৌশলে শুরু করতেন যৌন হয়রানি। রাজি না হলেই পরীক্ষা ফেল, ড্রপ-আউট, চারিত্রিক সনদ না দেয়াসহ নানা হুমকি। কয়েকজন ছাত্রীকে সেমিস্টার ড্রপ-আউট করিয়েছেন। অভিযুক্ত এই শিক্ষকের নাম মাহফুজুর রশিদ ফেরদৌস। দেশের অন্যতম বেসরকারি বিশ্ববিদ্যালয় আহছান উল্লাহ বিজ্ঞান ও প্রযুক্তি বিশ্ববিদ্যালয়ের সহকারী প্রক্টর ও ইলেকট্রিক অ্যান্ড ইলেকট্রনিক ইঞ্জিনিয়ার (ইইই) বিভাগের সহযোগী অধ্যাপক তিনি। এসব অভিযোগে গত শনিবার তাকে সাময়িক বহিষ্কার করেছে বিশ্ববিদ্যালয় কর্তপক্ষ। গতকাল ভোররাতে এই বিশ্ববিদ্যালয়ের প্রাক্তন একজন শিক্ষার্থীর করা নারী ও শিশু নির্যাতন মামলায় কলাবাগান থানা পুলিশ তাকে গ্রেপ্তার করে ২ দিনের রিমান্ডে নিয়েছে। গতকাল তেজগাঁওয়ে অবস্থিত আহছান উল্লাহ বিজ্ঞান ও প্রযুক্তি বিশ্ববিদ্যালয় সরজমিন গিয়ে অভিযুক্ত শিক্ষকের বিরুদ্ধে ছাত্রীদের যৌন হয়রানি, অপছন্দের ছাত্রদের ড্রপ-আউট, চারিত্রিক সনদের নামে হয়রানিসহ বেশকিছু অভিযোগ পাওয়া গেছে। তাকে স্থায়ী বহিষ্কারসহ ৪ দফা দাবিতে গত শনিবার থেকে করে আসা টানা আন্দোলন অব্যাহত রয়েছে।